Elektrický rušeň 210

Elektrický rušeň 210 (predtým S 458.0, továrenské označenie Škoda 51E) je rušeň určený pre posun a ľahkú traťovú službu, ktorý bol vyrábaný v Škode Plzeň medzi rokmi 1972 a 1988. Celkovo bolo vyrobených 74 kusov, ktoré prevádzkovali ČSD a v súčasnosti ich prevádzkujú ich nástupnícke organizácie (České dráhy, ČD Cargo a Železničná spoločnosť Cargo Slovakia).

 Konštrukcia 
Kapotované rušne radu 210 sú určené pre elektrifikované trate so striedavým napätím 25 kV, 50 Hz. Mechanická časť vychádza z rušňov radu 110, ktoré sú prevádzkované pod jednosmerným napätím. Odlišná je predovšetkým elektrická časť, ako prvé rušne zo Škody bol rad 210 vybavený tyristorovou pulznou reguláciou. Elektrická výzbroj je uložená pod oboma kapotami, medzi ktorými sa nachádza stanovište rušňovodiča. Elektrický prúd je odoberaný pomocou polopantografu.

Rušne radu 210 boli určené predovšetkým pre posun vlakov v staniciach, po dodaní druhej a tretej série sú využívané aj v traťovej službe (v nákladnej, aj osobnej). Pre posun na nezatrolejovaných koľajniciach sú niektoré stroje radu 210 upravené pre napájanie z akumulátorov nachádzajúcich sa v pripojenom upravenom služobnom vozni.

 História 
Prototyp nového striedavého posunovacieho rušňa II. generácie bol dokončený v roku 1972, prvých 30 sériových strojov bolo vyrobených počas roka 1973. Druhá a tretia séria strojov bola dodaná v rokoch 1979, respektíve 1983.

V rokoch 1989 a 1990 bol prototypový rušeň 210.001 zrekonštruovaný na prototypový stroj radu 209, k sériovej výrobe tejto rady ale nedošlo.

 Pozri aj 
 Elektrický rušeň 110
 Elektrický rušeň 111
 Elektrický rušeň 114.5

 Literatúra 


 Iný projekt 

 Externé odkazy 
 Rušeň radu 210 v Atlase lokomotív
 Rušeň radu 210 na Rail.sk

 Zdroj 

210
210